তথ্যবিবরণী নম্বর : ৩৩৪৮

**কৃষকের উন্নয়নে সরকার সর্বদা কাজ করে যাচ্ছে**

 **-- প্রাথমিক ও গণশিক্ষা প্রতিমন্ত্রী**

রৌমারী (কুড়িগ্রাম), ১৮ ভাদ্র (২ সেপ্টেম্বর) :

 প্রাথমিক ও গণশিক্ষা প্রতিমন্ত্রী মোঃ জাকির হোসেন বলেছেন, বর্তমান সরকার কৃষিবান্ধব সরকার। কৃষকের উন্নয়নের জন্য সরকার সর্বদা কাজ করে যাচ্ছে। সরকার বিশ্বাস করে কৃষক বাঁচলে, এ দেশ বাঁচবে।

 প্রতিমন্ত্রী আজ কুড়িগ্রাম জেলার রৌমারী উপজেলা সম্মেলন কক্ষে উপজেলার ৬টি ইউনিয়নের ২০০ জন কৃষকের মাঝে আমনের চারা, মাসকলাইয়ের বীজ ও সার বিতরণের উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

 প্রতিমন্ত্রী বলেন, ন্যায্যমূল্যে সঠিক সময়ে কৃষকের কাছ থেকে ধান ও গম ক্রয় করছে সরকার। কৃষকের মাঝে কৃষি প্রণোদনা হিসেবে বীজ, সার, নগদ অর্থ ও কৃষি খাতে ব্যয় কমানোর জন্য উন্নত প্রযুক্তির যন্ত্রপাতি সরবরাহ করা হচ্ছে।

 প্রতিমন্ত্রী আরো বলেন, সঠিক সময়ে কৃষকের মাঝে বীজ, সার, কৃষি যন্ত্রপাতি সরবরাহ করায় কৃষকরা তাদের কাক্সিক্ষত ফসল ঘরে তুলতে পারছে।

#

রবীন্দ্রনাথ/নাইচ/সঞ্জীব/জয়নুল/২০২০/২০৩০ঘণ্টা

তথ্যবিবরণী নম্বর : ৩৩৪৭

**পরিবেশ দূষণের দায়ে ২টি কারখানাকে ৮ লাখ টাকা**

**জরিমানা-সহ বন্ধ করেছে পরিবেশ অধিদপ্তর**

ঢাকা, ১৮ ভাদ্র (২ সেপ্টেম্বর) :

 পরিবেশ অধিদপ্তর আজ অভিযান চালিয়ে ঢাকা উত্তরখানের নেহা এন্টারপ্রাইজ (ব্যাটারি কারখানা), কে ৬ লাখ টাকা এবং সেভেন ওয়ান প্লাস্টিক ইন্ডাট্রিজ লিঃ ২ লাখ টাকা জরিমানা করেছে। বিদ্যুৎ সংযোগ বিচ্ছিন্ন করার মাধ্যমে অবৈধ কারখানা দু’টির উৎপাদনও বন্ধ করে দেয়া হয়েছে।

 পরিবেশ অধিদপ্তরের মনিটরিং এন্ড এনফোর্সমেন্ট উইংয়ের এক্সিকিউটিভ ম্যাজিস্ট্রেট কাজী তামজীদ আহমেদের নেতৃত্বে আজ ঢাকা মহানগর, উত্তরখানের বেপারীপাড়া এলাকায় নদী দূষণ ও দখলের বিরুদ্ধে চলমান অভিযানের অংশ হিসেবে পরিবেশগত ছাড়পত্রবিহীন এবং তরল বর্জ্য পরিশোধনাগার (ইটিপি) বিহীন ব্যাটারি তৈরির কারখানা ও প্লাস্টিক রিসাইক্লিং কারখানার বিরুদ্ধে মোবাইল কোর্ট পরিচালনা করে এ জরিমানা করা হয়।

 উল্লেখ্য, পরিবেশগত ছাড়পত্রবিহীন এ সকল ব্যাটারি কারখানা হতে সৃষ্ট এসিড মিশ্রিত ঝুঁকিপূর্ণ তরল বর্জ্য এবং প্লাস্টিক রিসাইক্লিং কারখানা হতে সৃষ্ট স্লাজ মিশ্রিত অপরিশোধিত ঝুঁকিপূর্ণ তরল বর্জ্য ড্রেনের মাধ্যমে অপরিশোধিত অবস্থায় তুরাগ নদীতে নির্গমনের মাধ্যমে প্রতিবেশগত সংকটাপন্ন এলাকা হিসাবে ঘোষিত তুরাগ নদীকে ব্যপকভাবে দূষিত করছিল। মহামান্য হাইকোর্ট বিভাগের আদেশে তুরাগ নদীকে জীবন্ত সত্তা একইসাথে আইনি সত্তা হিসাবে ঘোষণা করে সংশ্লিষ্ট অধিদপ্তরকে এ নদী দূষণ ও দখলমুক্ত রাখার নির্দেশ দিয়েছেন । অবৈধ কারখানাসমূহ বন্ধ করলে এলাকাবাসী সন্তোষ প্রকাশ করেন।

#

দীপংকর/নাইচ/সঞ্জীব/সেলিম/২০২০/১৯৩০ ঘণ্টা

তথ্যবিবরণী নম্বর : ৩৩৪৬

**আপীল বিভাগে নিয়োগ পেলেন দুই বিচারপতি**

ঢাকা, ১৮ ভাদ্র (২ সেপ্টেম্বর) :

 রাষ্ট্রপতি মোঃ আবদুল হামিদ বাংলাদেশ সুপ্রীম কোর্ট, হাইকোর্ট বিভাগে কর্মরত দু’জন বিচারককে তাঁদের শপথ গ্রহণের তারিখ হতে বাংলাদেশ সুপ্রীম কোর্ট, আপীল বিভাগের বিচারক হিসেবে নিয়োগ প্রদান করেছেন।

 নিয়োগপ্রাপ্ত বিচারকগণ হলেন বিচারপতি তারিক উল হাকিম এবং বিচারপতি ওবায়দুল হাসান। এই নিয়োগ শপথ গ্রহণের তারিখ থেকে কার্যকর হবে।

 আইন, বিচার ও সংসদ বিষয়ক মন্ত্রণালয়ের এক প্রজ্ঞাপনে আজ এ তথ্য জানানো হয়।

#

রেজাউল/ফারহানা/সঞ্জীব/সেলিম/২০২০/২০১০ ঘণ্টা

তথ্যবিবরণী নম্বর : ৩৩৪৫

**মহান মুক্তিযুদ্ধে প্রণব মুখার্জির অবদান বাঙালি জাতি কৃতজ্ঞচিত্তে স্মরণ করবে**

 **-- যুব ও ক্রীড়া প্রতিমন্ত্রী**

ঢাকা, ১৮ ভাদ্র (২ সেপ্টেম্বর) :

 যুব ও ক্রীড়া প্রতিমন্ত্রী মোঃ জাহিদ আহসান রাসেল বলেছেন, বাংলাদেশের অকৃত্রিম বন্ধু ছিলেন ভারতের সদ্যপ্রয়াত সাবেক  রাষ্ট্রপতি প্রণব মুখার্জি। বাংলাদেশের মহান মুক্তিযুদ্ধে  গুরুত্বপূর্ণ অবদান রাখেন তিনি। বাংলাদেশের পক্ষে জনমত গঠনে তিনি শুধু ভারতেই নয়, বিদেশেও অনন্য  ভূমিকা রাখেন।

 প্রতিমন্ত্রী আজ ভারতের সদ্যপ্রয়াত সাবেক  রাষ্ট্রপতি প্রণব মুখার্জি স্মরণে যুব উন্নয়ন অধিদপ্তর কর্তৃক ভার্চুয়াল প্লাটফর্মে আয়োজিত শোকসভায় প্রধান অতিথির বক্তব্যে এসব কথা বলেন।

 প্রতিমন্ত্রী বলেন, মুক্তির মহানায়ক ও জাতির পিতা বঙ্গবন্ধুর নেতৃত্বে স্বাধীনতা সংগ্রাম এবং মহান মুক্তিযুদ্ধের মাধ্যমে দেশের স্বাধীনতা অর্জনের ক্ষেত্রে প্রণব মুখার্জির অনুপ্রেরণা, সহমর্মিতা এবং সার্বিক সহযোগিতা বাঙালি জাতি কৃতজ্ঞচিত্তে স্মরণ করবে। এ দুই দেশের মধ্যে বিরাজমান সমস্যা সমাধানে এবং সম্পর্কের অটুট বন্ধনকে অধিকতর শক্তিময় করার জন্য অত্যন্ত গুরুত্বপূর্ণ অভিভাবক হিসেবে তাঁর ভূমিকা ছিল অপরিহার্য।

 যুব উন্নয়ন অধিদপ্তর মহাপরিচালক আখতারুজ জামান খান কবিরের সভাপতিত্বে শোকসভায় বিশেষ অতিথির বক্তব্যে প্রদান  করেন যুব ও ক্রীড়া সচিব মোঃ আখতার হোসেন।  এ সময়ে যুব ও ক্রীড়া মন্ত্রণালয়ের ঊর্ধ্বতন কর্মকর্তাবৃন্দ উপস্থিত ছিলেন।

#

আরিফ/ফারহানা/সঞ্জীব/রেজাউল/২০২০/১৯৪৪ ঘণ্টা

তথ্যবিবরণী নম্বর : ৩৩৪৪

**সামাজিক নিরাপত্তাকে সরকার সর্বাধিক গুরুত্ব দিচ্ছে**

 **-- পার্বত্য চট্টগ্রাম বিষয়ক মন্ত্রী**

বান্দরবান, ১৮ ভাদ্র (২ সেপ্টেম্বর) :

 পার্বত্য চট্টগ্রাম বিষয়ক মন্ত্রী বীর বাহাদুর উশৈসিং বলেছেন, সরকার সামাজিক নিরাপত্তাকে সর্বাধিক গুরুত্ব দিচ্ছে। গরিব, অসহায়, দুস্থ ও প্রতিবন্ধীদের জীবনমান উন্নয়নে সরকার সমাজসেবা অধিদপ্তরের মাধ্যমে উপকারভোগীদের মাঝে বিভিন্ন ভাতা বিতরণ করছে, যাতে তারা মূল স্রোতধারায় যুক্ত হতে পারে।

 আজ বান্দরবান ক্ষুদ্র নৃ-গোষ্ঠীর সাংস্কৃতিক ইনস্টিটিউশনে সমাজসেবা অধিদপ্তর আয়োজিত স্বেচ্ছাসেবী সংস্থাকে এককালীন অনুদান এবং গরিব দুস্থ ও প্রতিবন্ধীদের জীবনমান উন্নয়নে এককালীন আর্থিক অনুদান বিতরণকালে প্রধান অতিথির বক্তৃতায় এসব কথা বলেন মন্ত্রী।

 মন্ত্রী বলেন, সরকার গরিব-অসহায়দের কথা চিন্তা করে ভাতা বিতরণ করছে। বর্তমান করোনা মহামারীর সময়েও সরকার গরিব, অসহায় ও দুস্থদের কথা চিন্তা করে বিভিন্ন প্রণোদনা দিয়ে যাচ্ছে, যাতে তাদের কোনো কষ্ট না হয়। সরকার ক্ষুদ্র নৃ-গোষ্ঠীর জীবনমান উন্নয়নে বিশেষ ভাতা চালু করেছে বলে তিনি জানান।

 এ সময় জেলার ৫১৫ টি গরিব, অসহায় ও দুস্থ পরিবারকে ৫ হাজার টাকা করে মোট ২৫ লাখ ৭৫ হাজার টাকা এবং ৯টি বেসরকারি স্বেচ্ছাসেবী সংস্থাকে ৩০ হাজার টাকা করে মোট ২ লাখ ৭০ হাজার টাকা প্রদান করা হয়। এছাড়া ১ জন মেধাবী শিক্ষার্থীকে ৩০ হাজার টাকা ও একজন ক্যান্সার রোগীকে ৫০ হাজার টাকা অনুদান প্রদান করা হয়।

 বান্দরবান পার্বত্য জেলা পরিষদের চেয়ারম্যান ও জেলা সমাজ কল্যাণ পরিষদের সভাপতি ক্য শৈ হ্লা’র সভাপতিত্বে অনুষ্ঠানে অন্যান্যের মধ্যে অতিরিক্ত পুলিশ সুপার মোহাম্মদ রেজা সরওয়ার ও সমাজসেবা অধিদপ্তরের উপ পরিচালক মিলটন মুহুরী উপস্থিত ছিলেন।

#

নাছির/ফারহানা/সঞ্জীব/সেলিম/২০২০/১৯২০ ঘণ্টা

তথ্যবিবরণী নম্বর : ৩৩৪৩

**জাতীয় মৎস্য সপ্তাহ উপলক্ষে মাছের পোনা অবমুক্ত করলেন রাষ্ট্রপতি**

ঢাকা, ১৮ ভাদ্র (২ সেপ্টেম্বর) :

 রাষ্ট্রপতি মোঃ আবদুল হামিদ জাতীয় মৎস্য সপ্তাহের অংশ হিসেবে আজ বঙ্গভবনে সিংহ পুকুরে মাছের পোনা অবমুক্ত করেন। মৎস্য ও প্রাণিসম্পদ মন্ত্রী শ ম রেজাউল করিম অনুষ্ঠানে উপস্থিত ছিলেন।

 রাষ্ট্রপতি বলেন, মৎস্যখাত দেশের আমিষের চাহিদা পূরণের পাশাপাশি বৈদেশিক মুদ্রা অর্জনে উজ্জ্বল সম্ভাবনাময় একটি খাত। এছাড়া কর্মসংস্থান সৃষ্টিতেও এখাতের সম্প্রসারণ খুবই গুরুত্বপূর্ণ। তিনি মাছের উৎপাদন বৃদ্ধির পাশাপাশি দেশীয় বিভিন্ন প্রজাতির মাছ সংরক্ষণে সরকারি-বেসরকারি উদ্যোক্তাদের এগিয়ে আসার আহ্বান জানান। রাষ্ট্রপতি এ সময় রুই, কাতলা, পাবদা, গুলশা, মহাশোল-সহ বিভিন্ন প্রজাতির মাছের পোনা অবমুক্ত করেন।

 রাষ্ট্রপতির সামরিক সচিব মেজর জেনারেল এস এম শামিম উজ জামান, রাষ্ট্রপতির প্রেস সচিব  মোঃ জয়নাল আবেদীন, সচিব (সংযুক্ত) মোঃ ওয়াহিদুল ইসলাম খান, মৎস্য ও প্রাণিসম্পদ সচিব রওনক মাহমুদ-সহ বঙ্গভবনের সামরিক ও বেসামরিক কর্মকতারা অনুষ্ঠানে উপস্থিত ছিলেন।

#

ইমরানুল/ফারহানা/রফিকুল/রেজাউল/২০২০/১৯১৫ ঘণ্টা

তথ্যবিবরণী নম্বর : ৩৩৪২

**প্রকল্পে অপ্রয়োজনীয় ব্যয় পরিহার করতে হবে**

 **-- পরিকল্পনা মন্ত্রী**

ঢাকা, ১৮ ভাদ্র (২ সেপ্টেম্বর) :

 পরিকল্পনামন্ত্রী এম এ মান্নান বলেছেন, প্রকল্পে অপ্রয়োজনীয় ব্যয় ও অপচয় পরিহার করে পরিমিতিবোধ ও মিতব্যয়িতার ওপর নজর দিতে হবে।

 মন্ত্রী আজ ঢাকার পরিসংখ্যান ভবন অডিটোরিয়ামে বাংলাদেশ পরিসংখ্যান ব্যুরো (বিবিএস) আয়োজিত ‘ক্যাপাসিটি বিল্ডিং ফর জেনারেটিং এসডিজিস ডাটা উইথ ফোকাস টু এনভায়রনমেন্ট, ক্লাইমেট চেঞ্জ অ্যান্ড ডিজাস্টার ম্যানেজমেন্ট’ বিষয়ক প্রকল্পের আওতায় দু’দিনব্যাপী কর্মশালায় প্রধান অতিথির বক্তৃতায় একথা বলেন।

 এম এ মান্নান বলেন, কাজ করতে গেলে অর্থের প্রয়োজন হয়। প্রয়োজনীয় ব্যয় অবশ্যই করা যাবে, তবে অপ্রয়োজনীয় ব্যয় পরিহার করতে হবে। তিনি বলেন, সঠিক পরিকল্পনার জন্য পরিসংখ্যান নির্ভুল ও সঠিক হওয়া অত্যন্ত গুরুত্বপূর্ণ ।

 এ সময় অন্যান্যের মধ্যে আরো বক্তব্য রাখেন এসডিজির মুখ্য সমন্বয়ক জুয়েনা আজিজ, পরিসংখ্যান ও তথ্য ব্যবস্থাপনা বিভাগের সচিব মুহাম্মদ ইয়ামিন চৌধুরী, বিবিএস-এর মহাপরিচালক মোহাম্মদ তাজুল ইসলাম এবং বিবিএস-এর উপমহাপরিচালক ঘোষ সুবব্রত।

#

শাহেদ/ফারহানা/রফিকুল/জয়নুল/২০২০/১৯১০ঘণ্টা

তথ্যবিবরণী নম্বর : ৩৩৪১

**টেকসই সড়ক নির্মাণ কাজ নিম্নমানের হলে**

**ঠিকাদারি প্রতিষ্ঠানকে জরিমানার আওতায় আনা হবে**

 **-- স্থানীয় সরকার মন্ত্রী**

ঢাকা, ১৮ ভাদ্র (২ সেপ্টেম্বর) :

 স্থানীয় সরকার মন্ত্রী মোঃ তাজুল ইসলাম বলেছেন, দেশের সকল রাস্তা-ব্রিজ নির্মাণে স্থানীয় সরকার মন্ত্রণালয়ের অধীনে থাকা প্রতিষ্ঠান, সড়ক পরিবহন ও সেতু মন্ত্রণালয় এবং সংশ্লিষ্ট সকলকে সাথে নিয়ে দেশের উন্নয়নে জাতীয় স্বার্থে ঐক্যবদ্ধ হয়ে কাজ করতে হবে। তিনি জানান, ক্রমবর্ধমান গ্রামীণ অর্থনীতি সচল রাখতে দেশের প্রতিটি গ্রাম পর্যন্ত উন্নত সড়ক যোগাযোগ স্থাপনের বিকল্প নেই। তিনি বলেন, নিম্নমানের কাজ করলে সরকারি কর্মকর্তা-কর্মচারীদের যেমন শাস্তি দেওয়া হবে তেমনি ঠিকাদারি প্রতিষ্ঠানকে দ্বিগুণ জরিমানার আওতায় আনা হবে।

 মন্ত্রীর সভাপতিত্বে আজ স্থানীয় সরকার বিভাগের সম্মেলন কক্ষে গ্রামীণ, ইউনিয়ন, উপজেলা ও বাণিজ্যিক এলাকার সড়ক টেকসই ভাবে নির্মাণের জন্য ডিজাইন পরিবর্তনের বিষয়ে স্থানীয় সরকার বিভাগ, পরিকল্পনা কমিশন, এলজিইডি এবং সড়ক ও জনপথ বিভাগের সমন্বয়ে সভায় তিনি এসব কথা বলেন।

 মোঃ তাজুল ইসলাম বলেন, দেশে এক সময় রাস্তা-ব্রিজ কম খরচে নির্মাণ করা হত, যার ফলে এসব রাস্তা-ব্রিজ টেকসই হত না। তাই স্থানীয় পর্যায়ে সকল সড়ক টেকসইভাবে নির্মাণের জন্য সঠিক প্রাক্কলন ব্যয় নির্ধারণ করা প্রয়োজন। এ সময় বাংলাদেশ প্রকৌশল বিশ্ববিদ্যালয়কে দিয়ে গ্রামীণ সড়কের নকশা সংশ্লিষ্ট সমীক্ষা করা হয়েছে উল্লেখ করে গ্রামীণ রাস্তা ১০ ফিট, ইউনিয়ন পর্যায়ে ১২ ফিট, উপজেলা পর্যায়ে ১৮ থেকে ২০ ফিট এবং বাণিজ্যিক এলাকার জন্য ১৮ থেকে ৩৬ ফিট করার প্রস্তাব করেন স্থানীয় সরকার মন্ত্রী।

 স্থানীয় সরকার বিভাগের চলমান প্রকল্পসমূহ বর্তমান সরকারের ২০১৮ সালের নির্বাচনি ইশতেহারে ‘আমার গ্রাম আমার শহর’ যে বিশেষ অঙ্গীকার, দেশের প্রতিটি গ্রাম পর্যন্ত উন্নত সড়ক যোগাযোগ ব্যবস্থা স্থাপন করা সে অনুযায়ী কাজ করছে তার মন্ত্রণালয় বলেও জানান তিনি।

 সভায় স্থানীয় সরকার বিভাগের সিনিয়র সচিব হেলালুদ্দীন আহমদ, পরিকল্পনা কমিশনের সদস্য (সিনিয়র সচিব) শামীমা নার্গিস, এলজিইডির প্রধান প্রকৌশলী এবং সড়ক ও জনপথ বিভাগের প্রধান প্রকৌশলী-সহ সংশ্লিষ্ট কর্মকর্তারা উপস্থিত ছিলেন।

#

হায়দার/ফারহানা/রফিকুল/জয়নুল/২০২০/১৮৩০ঘণ্টা

তথ্যবিবরণী নম্বর : ৩৩৩৯

প্রণব মুখার্জির মৃত্যুতে শোক বইয়ে স্বাক্ষর করলেন পররাষ্ট্রমন্ত্রী

ঢাকা, ১৮ ভাদ্র (২ সেপ্টেম্বর) :

 ভারতের সাবেক রাষ্ট্রপতি প্রণব মুখার্জির মৃত্যুতে শোক বইয়ে স্বাক্ষর করেছেন পররাষ্ট্রমন্ত্রী ড. এ কে আব্দুল মোমেন। ঢাকাস্থ ভারতের হাইকমিশনে রাখা শোক বইয়ে আজ স্বাক্ষর করেন তিনি ।

 এ সময় পররাষ্ট্রমন্ত্রী উল্লেখ করেন, ‘ভারত রত্ন’ ভারতের সাবেক রাষ্ট্রপতি প্রণব মুখার্জির মৃত্যুতে বাংলাদেশ একজন অকৃত্রিম বন্ধুকে হারালো। তিনি প্রণব মুখার্জির শোকসন্তপ্ত পরিবার ও ভারতের জনগণের প্রতি গভীর সমবেদনা জ্ঞাপন করেন।

 শোক বইয়ে স্বাক্ষরকালে ভারতের হাইকমিশনার রীভা গাঙ্গুলি দাশ উপস্থিত ছিলেন।

#

তৌহিদুল/ফারহানা/রফিকুল/জয়নুল/২০২০/১৮০০ঘণ্টা

তথ্যবিবরণী নম্বর : ৩৩৪০

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১৮ ভাদ্র (২ সেপ্টেম্বর) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৫ হাজার ২০৪ জনের নমুনা পরীক্ষা করে ২ হাজার ৫৮২ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৩ লাখ ১৭ হাজার ৫২৮ জন।

 গত ২৪ ঘণ্টায় ৩৫ জন-সহ এ পর্যন্ত ৪ হাজার ৩৫১ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২ লাখ ১১ হাজার ১৬ জন।

#

দলিল উদ্দিন/ফারহানা/রফিকুল/রেজাউল/২০২০/১৮০২ ঘণ্টা

তথ্যবিবরণী নম্বর : ৩৩৩৮

**ভারতের সাথে বাংলাদেশের সম্পর্ক অকৃত্রিম**

 **- তথ্যমন্ত্রী**

ঢাকা, ১৮ ভাদ্র (২ সেপ্টেম্বর) :

 তথ্যমন্ত্রী ড. হাছান মাহ্‌মুদ বলেছেন, ভারত এবং বাংলাদেশের মধ্যে সম্পর্ক অকৃত্রিম। এটির সাথে অন্য কারোর সম্পর্কের তুলনা হয় না।

 আজ তথ্য মন্ত্রণালয়ে নিজ দপ্তরে ঢাকায় নিযুক্ত ভারতের হাইকমিশনার রীভা গাঙ্গুলী দাশের বিদায়ি সাক্ষাতের পর সাংবাদিকদের তিনি একথা বলেন। তথ্যসচিব কামরুন নাহার এসময় উপস্থিত ছিলেন। মন্ত্রী জানান, এটা হাইকমিশনারের বিদায়ি সাক্ষাৎ ছিল এবং তিনি সচিব মর্যাদায় পদোন্নতি পেয়ে দিল্লী যাচ্ছেন। তাঁর এ পদোন্নতিতে আমার আন্তরিক অভিনন্দন।

 তথ্যমন্ত্রী এসময় সদ্যপ্রয়াত ভারতের সাবেক রাষ্ট্রপতি প্রণব মুখার্জিকে বাংলাদেশের অকৃত্রিম বন্ধু হিসেবে উল্লেখ করেন ও তাঁর প্রয়াণে আবারো গভীর শোক জানান। মন্ত্রী বলেন, ভারতের পাশাপাশি আজ বাংলাদেশেও প্রণব মুখার্জির মৃত্যুতে রাষ্ট্রীয় শোক পালিত হচ্ছে।

 ড. হাছান বলেন, হাইকমিশনার রীভা গাঙ্গুলী দাশের ঢাকা অবস্থানকালে আমাদের মন্ত্রণালয়ের মাধ্যমে অনেকগুলো গুরুত্বপূর্ণ কাজ হয়েছে। বিশেষ করে বহু বছরের আলাপ আলোচনার পর গতবছর থেকে ভারতে প্রথমবারের মতো আমাদের বিটিভি পুরো ভারতবর্ষে ফ্রি ডিশের মাধ্যমে দেখা যাচ্ছে। একইসাথে বাংলাদেশ বেতারের অনুষ্ঠানমালাও সেখানে সম্প্রচার হচ্ছে। এগুলো বড় কাজ, বহু বছর ধরে যা নিয়ে আলাপ আলোচনা চললেও আগে জট খোলেনি। সমস্ত জট খুলে এগুলো করতে আমরা সক্ষম হয়েছি।

 মন্ত্রী বলেন, ভারত এবং বাংলাদেশের যৌথ প্রযোজনায় বঙ্গবন্ধুর ওপর একটি বায়োপিক নির্মিত হচ্ছে। কোভিডের কারণে এর কাজ আপাতত বন্ধ আছে তবে খুব সহসাই কাজ শুরু হবে। এছাড়া দু’দেশের যৌথ প্রযোজনায় মুক্তিযুদ্ধের ওপর একটি ডকুমেন্টরি ফিল্মও শুরু হবে বলে জানান তিনি।

 রীভা গাঙ্গুলী দাশ এসময় বলেন, প্রণব মুখার্জি মারা গেছেন, সেজন্য ভারতে রাষ্ট্রীয় শোক চলছে। আজ বাংলাদেশেও রাষ্ট্রীয় শোক চলছে। বাংলাদেশের রাষ্ট্রপতি ও প্রধানমন্ত্রী শোকবার্তা পাঠিয়েছেন। তিনি বলেন, প্রণব মুখার্জি বাংলাদেশের খুবই বড় বন্ধু ছিলেন। বাংলাদেশে ৯৮ থেকে ২০০২ সাল পর্যন্ত কাজ করার স্মৃতিচারণ করে তিনি বলেন, তখন প্রণব মুখার্জি বাংলাদেশে এসেছিলেন। তাঁর সাথে নোয়াখালীতে গান্ধী আশ্রমে যাওয়ার খুব ভালো একটা স্মৃতি আছে বলে রীভা গাঙ্গুলী জানান।

 আগামী বছর বাংলাদেশের মুক্তিযুদ্ধের ৫০ বছর এবং দু’দেশের সম্পর্ক অনেক প্রাচীন হলেও ২০২১ সালে কূটনৈতিক সম্পর্কেরও ৫০ বছর হবে। দু’দেশের অনেক ক্ষেত্র আছে যেখানে দুই দেশ একসাথে কাজ করতে পারে বলেন, হাইকমিশনার রীভা গাঙ্গুলী।

 বৈঠক শেষে মন্ত্রী ভারতের বিদায়ি হাইকমিশনারকে বঙ্গবন্ধুর জীবনভিত্তিক তিনটি গ্রন্থ ও আওয়ামী লীগের দলীয় প্রতীক নৌকা হস্তান্তর করেন এবং রীভা গাঙ্গুলীও মন্ত্রীর হাতে স্মৃতিস্মারক তুলে দেন।

#

আকরাম/অনসূয়া/জসীম/রেজ্জাকুল/মাসুম/২০২০/১৬০০ ঘণ্টা

তথ্যবিবরণী নম্বর : ৩৩৩৭

**বেসরকারি শিক্ষা প্রতিষ্ঠানসমূহের আগস্ট মাসের বেতন-ভাতার সরকারি অংশের ৮টি চেক হস্তান্তর**

ঢাকা, ১৮ ভাদ্র (২ সেপ্টেম্বর) :

 মাধ্যমিক ও উচ্চশিক্ষা অধিদপ্তরাধীন বেসরকারি শিক্ষা প্রতিষ্ঠানসমূহের (স্কুল ও কলেজ) শিক্ষক-কর্মচারীদের আগস্ট ২০২০ মাসের বেতন-ভাতার সরকারি অংশের ৮টি চেক অনুদান বন্টনকারী অগ্রণী ও রূপালী ব্যাংক লিমিটেড, প্রধান কার্যালয়ে এবং জনতা ও সোনালী ব্যাংক লিমিটেড, স্থানীয় কার্যালয়ে হস্তান্তর করা হয়েছে।

 আগামী ৮ সেপ্টেম্বর পর্যন্ত সংশ্লিষ্ট শাখা ব্যাংক হতে আগস্ট ২০২০ মাসের বেতন-ভাতার সরকারি অংশ উত্তোলন করতে পারবেন।

#

রুহুল/অনসূয়া/জসীম/রেজ্জাকুল/আসমা/২০২০/১০২০ ঘণ্টা